b'\n_START_ARTICLE_\nBindeballe Station\n_START_PARAGRAPH_\nBindeballe Station var holdeplads p\xc3\xa5 Vejle-Vandel-Grindsted Jernbane, der blev \xc3\xa5bnet til Vandel i 1897, forl\xc3\xa6nget til Grindsted i 1914 og nedlagt i 1957. Den ligger i Randb\xc3\xb8l Sogn 2 km syd for landsbyen Bindeballe og 4 km syd for Randb\xc3\xb8ldal. Adressen er Bindeballevej 101, 7183 Randb\xc3\xb8l.\n_START_SECTION_\nBeliggenhed\n_START_PARAGRAPH_\nBindeballe holdeplads blev placeret efter en lang stigning der f\xc3\xb8rte banen fra \xc3\xa5dalen ved Lihmskov op til Randb\xc3\xb8l Hede p\xc3\xa5 det sted, hvor vejen fra Spjarup til Bindeballe skar jernbanen. Terr\xc3\xa6net var ret kuperet (stationen kom til at ligge det eneste sted med j\xc3\xa6vnt terr\xc3\xa6n), gammel hede (som efterh\xc3\xa5nden blev tilplantet med n\xc3\xa5leskov) og uden nogen samlet bebyggelse eller fabriksvirksomhed i nogen rimelig afstand fra stationen. Langt senere blev der dog oprettet flere dambrug i n\xc3\xa6rheden af stationen.\n_START_SECTION_\nBeskrivelse\n_START_PARAGRAPH_\nStationsbygningen er meget enkel, best\xc3\xa5ende af to bygninger. Hovedbygningen i 1\xc2\xbd etage er opf\xc3\xb8rt af r\xc3\xb8de mursten. Taget er et heltag parallelt med banen kun gennembrudt af en skorsten p\xc3\xa5 tagryggen midt p\xc3\xa5 bygningen. Symmetri er ellers ikke tilstr\xc3\xa6bt. Bygningen havde to indgange, en i gavlen og en ud mod perronen. Over d\xc3\xb8ren i gavlen et lille halvtag. D\xc3\xb8ren ud mod perronen er en 1\xc2\xbd-dobbeltd\xc3\xb8r. Begge d\xc3\xb8re har et enkelt trin foran. I den ene gavl to sm\xc3\xa5 vinduer under tagryggen, ellers vinduer i stueetagen. Stationens navneskilt sidder omtrent midt for ud mod perronen._NEWLINE_Bindeballe Holdeplads var indrettet med med et 160 m langt oml\xc3\xb8bsspor.\n_START_SECTION_\nTrafik\n_START_PARAGRAPH_\nTrafikken fra holdepladsen var beskeden og bestod af blandt andet kunstg\xc3\xb8dning, t\xc3\xb8rv, fiskefoder og grangr\xc3\xb8nt._NEWLINE_Nogen egentlig byudvikling skete ikke i tilknytning til stationen._NEWLINE_Den 2. maj 1944 st\xc3\xb8dte to tog sammen p\xc3\xa5 stationen. En hurtig indsats fra personalets side forhindrede en katastrofe.\n_START_SECTION_\nMuseum\n_START_PARAGRAPH_\nStationsbygningen er i dag indrettet som et lille museum for Vandelbanen. Billetkontor og ventesal er rekonstrueret med originale effekter. Udenfor stationen er der stadig skinner, hvor der er henstillet flere gamle jernbanevogne. Omr\xc3\xa5det fungerer som primitiv teltplads med adgang til toilet, et simpelt k\xc3\xb8kken og opholdsrum i stationsbygningen. Museet er en del af VejleMuseerne.\n_START_SECTION_\nBindeballestien\n_START_PARAGRAPH_\nVed stationen starter Bindeballestien, der fra Spjarupvej/Slotsbjergvej stort set f\xc3\xb8lger banetrac\xc3\xa9et helt til Vejle. Over for stationen ligger Bindeballe K\xc3\xb8bmandsg\xc3\xa5rd, der ogs\xc3\xa5 stammer fra 1897 og nu er museumsbutik med nye og \xc3\xa6ldre k\xc3\xb8bmandsvarer, bl.a. gammeldags br\xc3\xa6ndevin fremstillet til butikken.'